google/wiki40b huggingface dataset:
Paranoja (filmas)

Siužetas

Kloja – kylanti Londono mados žvaigždė, bet jos asmeninį gyvenimą trikdo keisti vakariniai skambučiai, kai po darbo ji grįžta namo. Mat kainynas Klaivas, gyvenantis prieš jos langus, dievina Kloją ir vakarais stebi ją žiūronais pro langą. Netikėta naujo Klojos draugo Braino dovana ir pakvietimas su draugais praleisti laiką vakarėlyje nuošaliame užmiesčio name, kaip tik tai, ko reikia Klojai.
Bet keistas užmiesčio namas, jo gyventojai ir dar keistesnės jų rengiamos nakties pramogos. Prabudusi naktį, Kloja aptinka vaizdo kasetę su vakarėlyje filmuotais vaizdais. Kloja supranta, kad tais kuriais ji pasitikėjo labiausiai, kelia jai didžiausią pavojų…
Kazimieras Bazys

Kazimieras Bazys (1893 m. balandžio 23 d. Kėdainiuose – 1959 m. lapkričio 8 d. Pittsburghe, PA – JAV), vargonininkas, chorvedys, pedagogas.

Biografija

Augo gausioje ir neturtingoje šeimoje. Materialiai rėmė dėdė Adomas Bazevičius – Labūnavos grafo Henriko Zabielos dvaro orkestro muzikantas (klarnetininkas), kuris Kazimierą pradėjo mokyti ir muzikos. Paskui K. Bazys mokėsi pas Kėdainių ir Gruzdžių vargonininką V. Paškevičių. Vėliau nuvyko į Šiaulius, mokėsi pas vargonininką Praną Andrejauską ir buvo jo asistentas. Išmokęs vargonuoti, gavo vargonininko vietą Šv. Juozapo parapijoje Kėdainiuose. 1912 m. Kaune lankė J. Naujalio vargonininkų kursus. Kilus Pirmajam pasauliniam karui, buvo paimtas į rusų carinę kariuomenę, griežė pulko styginių orkestre, o vėliau Voronežo simfoniniame orkestre. Kaip laisvas klausytojas lankė Voronežo muzikos mokyklos kursus. Po karo grįžęs į Lietuvą, keletą metų vargonininkavo Truskavoje (Kėdainių r.), o vėliau apsigyvenęs Kėdainiuose vargonininkavo, dėstė muziką gimnazijoje ir vadovavo chorams. Su šeima nuvykęs į JAV, 1924 m. užėmė vargonininko ir chorvedžio vietą Šv. Jurgio lietuvių parapijoje Rochesteryje, NY. Taip pat vadovavo Šv. Cecilijos mišriajam chorui (per 50 dalyvių), su kuriuo nemažai koncertavo ir dalyvavo įvairiuose tautiniuose renginiuose. Dėstė muziką lituanistinėje mokykloje ir vadovavo moksleivių chorui. Vėliau persikėlė vargonininkauti į Dangun Žengimo lietuvių parapiją Pittsburghe, kur sėkmingai vadovavo ir Maironio chorui (25 moterys ir 14 vyrų).
Nuo 1951 m. vargonininkavo Šv. Petro ir Povilo parapijoje Homesteade, PA, ten vadovavo ir chorui. Namuose turėjo pianiną, smuiką ir kometą – kasdien po dvi tris valandas grodavo šiais instrumentais.
Nuo 1933 m. priklausė ALRK Vargonininkų sąjungai, buvo Rochester Civic Music Association narys.

Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.
Centrinių valstybių sąjunga

Centrinių valstybių sąjunga (vok. Mittelmächte) – pirmojo pasaulinio karo metu susiformavusi Trilypės sąjungos dalyvių sąjunga prieš Antantės bloko valstybes (Rusija, Prancūzija ir Jungtinė Karalystė) ir jų sąjungininkes. Trilypė sąjunga buvo sudaryta 1879-1882 metais tarp Vokietijos, Austrijos-Vengrijos ir Italijos. Pastaroji iš Sąjungos pasitraukė 1902 metais, o pasauliniame kare nuo 1915 metų palaikė Antantės pusę. Karo metu suformavusią Centrinių valstybių sąjungą nuo 1914 m. rugpjūčio sudarė Vokietija bei Austrija-Vengrija, spalio 29 d. prisijungė Turkija, o 1915 m. spalio 14 d. – Bulgarija. Pavadinta centrinėmis valstybėmis, nes šios valstybės išsidėsčiusios per vidurį tarp Rusijos rytuose bei Prancūzijos ir Jungtinės Karalystės vakaruose.
Kujavija

Geografija

Dabartinėje Lenkijoje Kujavijos istorinis regionas apima didžiąją dalį Kujavijos Pamario vaivadijos. Kujavijos apibrėžimas nėra vieningas. Be tikrosios Kujavijos į šią sąvoką neretai įtraukiamos ir teritorijos rytuose: Dobrynės žemė, o kartais ir Kulmo žemė. Į vakarus nuo Kujavijos yra Didžioji Lenkija, į vakarus - Mazovija, šiaurės vakaruose - Pomerelija, šiaurės rytuose - Prūsija.
Kujavija apima Vyslos vidurupio baseiną, kita svarbi upė yra Notecė. Būdingos lygumos ir derlingi juodžemiai, darantys Kujaviją derlingiausiu Lenkijos regionu, dar vadinamu Lenkijos grūdų aruodu.
Teisės daktaras

Teisės mokslų daktaras (teisės daktaras; (lot. Doctor iuris, sutr. Dr. iur., Dr. jur., angl. Doctor of Laws, str. PhD in law, LL.D., SJD) – mokslinis (daktaro) laipsnis, suteikiamas teisės srityje.
Rūšys – kanonų teisės daktaras, abiejų teisių daktaras, civilinės teisės daktaras ir kt.

Teisės doktorantūra

Į teisės doktorantūrą priimamas asmuo paprastai po teisės krypties studijų (teisės magistras, teisės licenciatas, rečiau – teisės bakalauras, B.A.). Išimtiniais atvejais ir nebaigus teisės krypties (pvz., įrodžius, kad teisės buvo studijuota ne mažiau kaip kelerius metus). Teisės daktaro laipsniui įgyti gali būti baigiamos teisės daktaro studijos arba nebūtinai. Privalomų teisės dalyko studijų trukmė arba išklausytų disciplinų skaičius įvairiose valstybėse skiriasi. Pavyzdžiui, Vokietijoje į doktorantūrą gali būti priimama ir po 3 metų teisės studijų užsienio valstybėje. Teisės daktaro studijų programos gali apimti ne tik mokslinę, bet ir pedagoginę veiklą (pareigą skaityti paskaitas, vesti seminarus, užsiėmimus), publikuoti mokslinius straipsnius (pvz., Lietuvoje). Teisės daktaro laipsnis gali būti suteikiamas tik sėkmingai apgynus mokslinį darbą – disertaciją.

Prestižas

Teisės daktaro laipsnis teisinėse profesijose yra vertinamas kaip papildomas teisinės kvalifikacijos įrodymas. Liudija apie įsigilinimą tam tikroje siauroje teisės srityje, specializaciją (atitinkamai pagal disertacijos temą ir studijų sritį). Daktaro laipsnis populiarus ypač laisvosiose teisinėse profesijose, reguliuojamose valstybės (advokatas, notaras, patentinis patikėtinis), kadangi naudojamas kaip marketingo priemonė, įrodinėjant savo išskirtinumą, pritraukiant klientus konkurencinėje kovoje su kitais teisinių paslaugų atstovais.
Vandeningas sluoksnis

Vandeningas sluoksnis – požeminis, vandenį talpinantis uolienų (žvyro, smėlio ir kt.) sluoksnis. Kai kurie vandeningi sluoksniai gali būti sudaryti iš plyšiuotų uolienų (klinties, bazalto, smiltainio). Mokslas, tiriantis vandeningus sluoksnius, vadinamas hidrogeologija.

Vandeningų sluoksnių naudojimas

Vandeningi sluoksniai dažnai naudojami vandeniui išgauti. Kai kurios šalys, tarp jų ir Lietuva, savo vandens poreikius tenkina išimtinai eksploatuojant požeminį vandenį. Taip pat vandeningi sluoksniai gali būti eksploatuojami mineraliniam vandeniui išgauti, geoterminei energijai panaudoti, retiems cheminiams elementams išgauti iš gilių sluoksnių.
Juodoji antis

Išvaizda

Juodoji antis truputį didesnė už didžiąją. Patinas juodos spalvos, melsvo blizgesio. Snapas pilkai juodas su oranžine dėme tarp šnervių, jo pamatinėje dalyje yra gumbas. Kojos rudos, rainelė ruda. Patelė tamsiai ruda, galvos šonai žemiau akių, kaklas ir gerklė šviesesni. Pilvas šviesiai rudas. Snapas žalsvai juodas, kartais vienspalvis, o kartais – su geltona ar oranžine juostele tarp šnervių. Kojos bronzinės spalvos su juosvomis plėvėmis. Jaunikliai panašūs į patelę, pilvo srityje didelis šviesus plotas.

Paplitimas

Eurazijoje paplitusi nuo Skandinavijos iki Lenos deltos. Šiaurėje arealas siekia arktines Europos pakrantes, Jamalo, Taimyro pusiasalius. Į pietus paplitusi iki Lenos, Obės žemupio, Uralo šiaurinės Dvinos aukštupio. Taip pat gyvena Islandijos, Britų, Špicbergeno, Hijumos, Saremos salose. Žiemoja Ramiojo ir Atlanto vandenyno pakrantėse.
Baltijos jūroje žiemojimo metu negausi. Migruodamos skrenda pro Lietuvą.

Biologija

Peri atviruose tundros arba miškatundrės ežeruose. Taigoje – pelkėtose vietose. Žiemoja jūros neužšąlančiuose pakraščiuose, sekliose įlankose. Gerai nardo ir plaukioja.
Monogamas. Vienoje dėtyje paprastai būna 6–8 kiaušiniai, sveriantys apie 65 gramus. Perėjimo laikas – apie 30 dienų.
Minta moliuskais, vabzdžiais ir jų lervomis, vabalais, kirminais, vėžiagyviais, augalų šakniastiebiais.
Crystal Dynamics

Istorija

„Crystal Dynamics“ buvo įkurta 1992 m. Redvud Sityje JAV Kalifornijos valstijos San Francisko metropolinėje teritorijoje. Iš pradžių „Crystal Dynamics“ buvo nepriklausomais videožaidimų kūrėjais iki 1998 m., kai studiją įsigijo britų „Eidos Interactive“ žaidimų leidėjas. „Crystal Dynamics“ buvo geriausiai žinoma dėl „Gex“ ir „Legacy of Kain“ žaidimų. Vėliau „Eidos Interactive“ patikėjo studijai kurti išskirtinai „Tomb Raider“ frančizės žaidimus, kurių pirmasis „Tomb Raider: Legend“ pasirodė 2006 m. Nuo 2009 m. „Crystal Dynamics“ yra japonų videožaidimų kūrėjo ir leidėjo „Square Enix“ dalis, po to kai japonų kompanija įsigijo britų „Eidos Interactive“. 2013 m. išleistas studijos žaidimas „Tomb Raider“ sulaukė didelės komercinės sėkmės ir buvo išplatintas daugiau nei 8,5 mln. vienetų tiražu.
Veislė

Veislė – dirbtinė augalų ar gyvūnų populiacija, kurios narių kryžminimąsi su kitų populiacijų individais riboja žmogus ir kuri pasižymi biologiniais ar ūkiniais bruožais, naudingais žmogui. Kai kurios veislės yra klonai, dauginami vegetatyviai ir taip išlaikantys savo genotipą, kuris gali būti nestabilus.

Augalų veislė

Augalų veislė – angl. cultivar; rus. сорт.
Sėklomis dauginama augalų veislė – naujai sukurta arba iš natūraliai gamtoje augančių augalų išskirta genetiškai stabili augalų grupė, kuri pasižymi artimomis biologinėmis ir ūkinėmis savybėmis, kurios išsilaiko dauginant augalus sėklomis ar vegetatyviai, išsiskirianti iš kitų to paties augalo veislių bent vienu aiškiai atpažįstamu ir aprašomu požymiu.
Vegetatyviai dauginama augalų veislė gali lytiškai nesidauginti ar būti nestabili genetiškai ir lytiškai dauginama prarasti pageidaujamas savybes. Pvz., tokia veislė gali būti klonuojami pirmosios kartos heteroziniai ar triploidiniai hibridai.
Sakiras

Sakiras (ar. الصخير) yra teritorija dykumoje Bahreine. Šioje dykumoje yra Al-Sakiro rūmai, pastatyti 1870 m., Bahreino universitetas ir Formulės 1 Sakiro trasa. Ši teritorija yra labai populiari tarp kempingo mėgėjų.
Punskas (Marso krateris)

Punskas – Marso planetoje, Oxia Palus quadrangle regione, esantis krateris. Išsidėstęs 20.8° platumos ir 41.2° ilgumos, kraterio diametras – 11.6 km. Šį vardą Lenkijoje esančios Punsko gyvenvietės garbei 1976 m. suteikė Tarptautinė astronomų sąjunga.
Diminio kultūra

Diminio kultūra – neolito archeologinė kultūra, pavadinta pagal 1901–1903 m. K. Cunto ir V. Staiso tyrinėtą Diminio gyvenvietę (Graikija).

Arealas

Diminio kultūra 5500 – 4000 m. pr. m. e. plito Tesalijoje. Diminio kultūra skirstoma į 7 fazes: Canglis, Arapis, Odzakis I, Odzakis II, Diminio tikroji, Larisa, Rachmanis. Ji turėjo įtakos daugeliui Vidurio Europos neolito kultūrų susidarymui.

Kultūra

Kultūrai būdingos įtvirtintos gyvenvietės – aptvertos mūrine siena su vartais. Diminio gyvenvietė buvo įtvirtinta ant 16 m aukščio kalvos, išliko 6–7 ovalo formos akmeninių sienų liekanų. Gyvenvietės viduryje rasta megarono tipo pastatų liekanų. Žmonės vertėsi žemdirbyste ir gyvulininkyste, gausiai naudojo įvairios formos, dažniausiai spiralės ir meandros ornamentu juodai ir baltai dažytus puodus, gludintus akmeninius kirvius. Diminio kultūros gyvenvietėse aptinkama amforų, taurių, antropomorfinių figūrėlių iš akmens ir molio, makrolitų.
Svirbūtės

Istorija

1950–1991 m. kaimas priklausė kolūkiui „Taika“.

Aplinkinės gyvenvietės

Pažižmė – 1,5 km
Rekčiai – 4,4 km
 Raganiai – 2,7 km
Romučiai – 3,7 km
Papalskiai – 3,2 km
Tulkinčiai – 3,2 km
Gedintės – 5,4 km
Škurliškė – 1 km
Laukstučiai – 1,9 km
KURŠĖNAI – 7 km 
 ŠIAULIAI – 31 km
Paežerėlių Šv. Angelų Sargų bažnyčia

Istorija

Sviatošino (Kriūkų) dvaro savininkas iki 1822 m. pastatė koplyčią ir kunigui išlaikyti paskyrė 30 margų žemės. Kunigo Jono Akelevičiaus prašomas, dvaro savininkas Mielžinskis 1860 m. pastatė dabartinę mūrinę bažnyčią. Po 1863 m. sukilimo Rusijos imperijos administracija pradėjo vis labiau varžyti katalikų tikėjimą, todėl 1872 m. Seinų vyskupui buvo duotas nurodymas Paežerėlių bažnyčią uždaryti. Net 35-erius metus, iki 1907 m. Paežerėliuose kunigo nebuvo. Retkarčiais čia Šv. Mišias aukodavo iš Žemosios (Fergiso) Panemunės atvykę kunigai. Kilus grėsmei, kad Paežerėlių bažnyčia gali būti perduota marijavitams, o vėliau dar ir Sviatošino sentikiams, kaimo žmonės ir grafienė Ona Mielžinskienė kreipėsi į Seinų vyskupijos valdytoją prelatą Juozą Antanavičių, kad paskirtų bažnyčiai kunigą. Prašymas buvo patenkintas. 1918 m. įkurta parapija, 1920–1925 m. vadinta Žuklijais.

Architektūra

Bažnyčia istoristinė, turi neoklasicizmo bruožų, stačiakampio plano, dvibokštė, su žemesne ir siauresne pusapvalia apside. Šventoriaus tvora medinių statinių, su mūriniais stulpais. Jame stovi varpinė, vertinga skulptūra „Nukryžiuotasis“. Yra liaudies tapybos kūrinių.
Venus

Išleidimas

Apie antrojo singlo išleidimą, atlikėja paskelbė savo socialinio tinklalapio paskyroje Twitter: „Antrasis singlas #VENUS pasauliniu mastu bus išleistas 2013 m. spalio 27 d. Nuleiskit savo disko rutulius. #TAKEMETOYOURPLANET #TAKEMETOYOURLEADER #TAKEMETOYOURVENUS“. Lady Gaga tame pačiame tinklalapyje prašė savo gerbėjų, kad padėtų apsaugoti singlą nuo nutekėjimo į internetą anksčiau laiko. Toks įvykis įvyko su pirmuoju singlu iš albumo „Applause“, kai į internetą daina nutekėjo rugpjūčio 12 dieną, nors turėjo būti išleista rugpjūčio 19 dieną.
2013 metų spalio 15 dieną atlikėja paskelbė, kad su naujuoju singlu „Venus“ pradės naująją trilogiją. Taip pat planuojama išleisti iš albumo singlą, kuris tęs ir pabaigs „Paparazzi“ ir „Telephone“ trilogiją.

Gyvo garso pasirodymai

Pirmasis gyvo garso dainos pristatymas įvyko 2013 m. spalio 26 d. G-A-Y klube, Londone. Anot „Daily Mail“, 27 metų atlikėja ant scenos užlipo išbalusi kaip vaiduoklis ir apsivilkusi ilgą lengvo audinio baltą suknelę. Kontroversiškoji dainininkė netrukus nustebino gerbėjus per pasirodymą nusimesdama drabužius ir atskleisdama savo visiškai nuogą kūną.
Lady Gaga singlą gyvai atliko spalio 27 dieną Jungtinės Karalystės X Faktoriuje.

Video Klipas

Video klipą režisavo Ruth Hogben. Režisierė su atlikėja bendradarbiavo „The Monster Ball Tour“ ture ir kuriant spalio mėnesio žurnalo „Elle“ viršelį.
Švenčionys

Pavadinimo kilmė

Miesto vardo kilmė neaiški. Galima būtų manyti, kad jis kilęs nuo ežero Šventas vardo, arba netoli šio ežeryno buvusios upelės Šventės (dabar nežinoma). Arba kilęs nuo miestelio gyventojų sugalvoto pavadinimo – Šventėnai. Tačiau ežeras yra už keliolikos kilometrų į šiaurę nuo miesto, kas yra gana didelis atstumas vardų daryboje. Kita vertus, miesto pavadinimas gali būti tiesiog kilęs nuo pavardės Švenčionis daugiskaitos, nors šioji pavardė apylinkėse dabar nėra aptinkama. Ši pavardė greičiausiai yra kilusi nuo Kaišiadorių ar Jiezno krašto, kadangi ji dažniausiai yra aptinkama būtent ten, o be to, netoli nuo šių miestų yra keletas ežerų vardu Švenčius. Tačiau tariant, kad miesto vardo kilmė yra asmenvardinė, reikėtų daryti prielaidą, kad tas asmuo ar jo šeima atkako iš tų laikų mastu tolimo krašto.

Gamta

Apylinkėse plyti Švenčionių aukštuma. Miestas įsikūręs ypatingoje vietoje – giloko (30–40 m) seno sausaslėnio dugne, kuriame tebesrūva menkas, čia pat prasidedantis Kūnos aukštupys. Senslėnio posūkyje yra miesto centras su aikšte, senesnėmis gatvėmis ir pastatais. Aplinkui kyla šlaitai, stūkso aukštumos. Miestas nuo tų šlaitų pasirodo staigiai – iš tolo jo nė iš vienos pusės nematyti. Kito tokio panašaus senslėnio be didesnės upės, o su miestu Lietuvoje nėra.
Krintomas

Krintomas - dešinysis Akmenos intakas. Išteka iš Krintomo miško, teka į pietryčius, įteka į Akmeną 0,6 km. į šiaurės vakarus nuo Pagramančio.
Andy Warhol muziejus

Andy Warhol muziejus (angl. The Andy Warhol Museum) – didžiausias JAV muziejus, skirtas vienam menininkui, įsikūręs Pitsburgo North Shore priemiestyje, vakarų Pensilvanijos valstijoje. Muziejuje saugoma didelė Andy Warhol, gimusio Pitsburge, pop art meno judėjimo asmenybės, meno ir archyvų kolekcija.

Istorija

Apie planus atidaryti muziejų buvo pranešta 1989 m. spalio mėn., praėjus pustrečių metų po Andy Warhol mirties. Tuo metu buvo perduota 80 mln. vertės meno kūrinių kolekcija. Pirmuoju direktoriumi 1993 m. paskirtas Thomas N. Armstrong III, prieš tai 1974-1990 m. vadovavęs Whitney Amerikos meno muziejui (Whitney Museum of American Art). Muziejui paskirtos buvusios gamybinės paskirties patalpos, kurių renovacija ir pritaikymas muziejaus reikmėms kainavo apie 12 mln. dolerių. Muziejus atsidarė 1994 m.

Ekspozicijos

Muziejus užima 8200 m² ploto patalpas iš 17 galerijų per septynis aukštus. Čia eksponuojama 900 tapybos kūrinių, beveik 2000 piešinių ant popieriaus, daugiau nei 1000 paskelbtų unikalių spaudinių, 77 skulptūros, 4000 fotografijų, virš 4350 Warhol filmų ir vaizdajuosčių. Muziejaus išlaikymo biudžetą sudaro 6,1 mln. dolerių (2010 m). Be to, muziejus suorganizavo 56 parodas užsienyje, kur pritraukė beveik 9 mln. lankytojų visame pasaulyje nuo 1996 m.
Panašus Andy Warhol moderniojo meno muziejus (svk. Múzeum Moderného Umenia Andyho Warhola) veikia Medzilaborcėje, Slovakijoje, iš kur kilę žymiojo menininko tėvai.
Sajāja bramaņi

Sajāja bramaņi (iš latvių k. „sujojo bramaniai“) – latvių liaudies daina.

Mitinė simbolika

Tyrėjų dėmesį patraukė dainos mitinė kosmologinė simbolika. Dainoje Sajāja bramaņi itin būdinga archajiška indoeuropietiška skaičiaus „devyni“ simbolika, taip pat vieno daikto atsiradimo iš kito principas. Atmetant falsifikacijos galimybę, pabrėžiama, kad dainoje išlikusi senovinė silabinė kvantitatyvinė metrika.

Bramaniai

Atkreiptas dėmesys į žodį bramaņi, kurio reikšmė ir etimologija miglota. Užfiksuota jo reikšmė „bajoras, didikas; galingas, drąsus žmogus“ Kalbininkas Janis Endzelynas išsakė prielaidą, kad šis žodis galėjo būti kilęs iš germanų kalbų (dan. bramme „džiaugtis“). Janina Kursitė, tuo tarpu, atkreipė dėmesį, kad šis žodis turi daug sinonimų (brammanis, brasmanis, brakmanis, brakulanis, brokulans ir kt.). Žinomos pavardės Bramanis, Brammanis, vietovardžiai  Bramaņi (Preilių sav.), Bramaniški (Daugpilio sav.), Brammaņi (Balvių sav.). Etnologės nuomone, įvedus krikščionybę šis žodis patyrė degradaciją – nuo „šventikas, žynys, burtininkas“ iki „bajoras“, galiausiai „šeimininkas“. Janina Kursitė rekonstruoja tokias žodžio brammanis reikšmes: 1) „didžiūnas, aukštuomenės žmogus“, 2) „galingas, stiprus žmogus“, 3) „pasipūtėlis, gražbylis“, 4) „kunigas, šventikas“. Etimologinės sąsajos su skr. brāhmaṇa- „brahmanas“ (=šventikas, kunigas) neaiškios.

Dainos panaudojimas

Daina Sajāja bramaņi buvo atkurta pritaikius jai Rokiškio krašto dainos Turėjo liepa melodiją. Latvijos folkloro kolektyvo „Rasa“ atliktą šią dainą savo kūrinyje Beyond the Invisible panaudojo grupė „Enigma“. Taip pat dar keletas įvairių Latvijos muzikos atlikėjų yra įdainavę šią dainą.
Antanas Kliunka

Biografija

1975–1980 m. studijavo Kauno politechnikos instituto Radioelektronikos fakultete ir įgijo radijo aparatūros konstravimo ir gamybos specialybę. Stažavosi Danijoje apie žemės ūkio kooperaciją.
1980–1989 m. Šiaulių mokslinio tyrimų instituto „Banga“ inžinierius konstruktorius. 1989–1990 m. Lietuvos Persitvarkymo Sąjūdžio Raseinių rajono atsakingasis sekretorius. 1990–1991 m. Krašto apsaugos departamento instruktorius Raseinių rajone, 1991–1992 m. Šiaulių miesto savanorių kuopos vadas. 1995–1996 m. – Raseinių UAB „Trapėnai“ direktorius. 1999–2000 m. Žemės ūkio rūmų Kaune koordinatorius kooperacijai. Nuo 2000 m. techninių paslaugų kooperatinės bendrovės „Kotenas“ Raseiniuose direktorius ir valdybos pirmininkas.
1993–1997 m. Tėvynės sąjungos narys. 1990–1995 m. (iškeltas nuo LSDP) Šiaulių savivaldybės tarybos deputatas.
Lietuvos savanorių – kūrėjų sąjungos narys. Brolis Algimantas Kliunka, žmona Albina Radzevičiūtė, vaikai – Robertas ir Diana.
Ostarrîchi

Turinys

Dokumentu, išleistu imperatoriaus Otono III-ojo 996 m. lapkričio 1 d., imperatorius suteikia žemę aplink Neuhofen an der Ybbs Freizingo abatijai kaip feodą.

Istorinė reikšmė

Istorinė dokumento svarba yra tame, kad jame pirmą kartą paminėtas pavadinimas Ostarrîchi, akivaizdus kalbinis Österreich (Austrijos pavadinimas vokiškai) pirmtakas, nors šiuo terminu vadinama gana nedidelė teritorija. Dokumente paminėta, kad terminas vartojamas pagal vietinę kalbą, o tai reikštų, kad jis buvo žinomas dar prieš išleidžiant dokumentą. Iš šio dokumento taip pat galima spręsti, kad sąvoka Ostmark, tikslus XIX a. lotyniško marchia orientalis vertimas, vėliau plačiai vartotas nacių yra neistoriškas. Lotyniško pavadinimo vertimas į vokiečių kalbą dokumento išleidimo metu buvo Ostarrîchi, t. y. Rytų karalystė.
Salakas

Pavadinimo kilmė

Miestelis pavadintas buvusio Salako ežero (kuris, pastačius Antalieptės vandens jėgainę, įsiliejo į Duseto ežerą), vardu. Remiantis kita versija, gyvenvietė kadaise buvusi apsupta ežerų, tarsi saloje, todėl jos gyventojai vadinti salokais. Dar viena versija teigia, kad kadaise miestelis vadintas Sakalu, kadangi vietiniai medžiotojai auginę daug sakalų.
Martynas Šlikas

Biografija

Gimė 1977 m. lapkričio 21 d. Rokiškyje. Tėvas Vytas Šlikas ledo ritulio treneris, brolis Karolis Šlikas taip pat ledo ritulininkas. Nuo 1995 m. žaidžia Elektrėnų Energijos komandoje.
Solomon Baruch Komaiko

Biografija

Gimė 1879 m. rugsėjo 15 d. Anykščiuose. Vaikystėje mokėsi Vilniaus ješivoje. 1899 m. kartu su tėvais emigravo į JAV. Atvykęs į Niujorką, pradėjo dirbti korespondentu sionistiniame laikraštyje Die Welt. 1903 m. apsigyveno Čikagoje, kur rašė straipsnius į žydų laikraščius Chicago Sentinel, Jewish Daily Courier, Jewish Daily News of New York, Jewish Morning Journal, Jewish Record. 1907 m. išrinktas į Kadimah sionistų organizaciją. 1910 m. įkūrė draudimo bendrovę.
Po Versalio sutarties pasinaudodamas savo kaip įtakingo žurnalisto įtaka stipriai prisidėjo prie to, kad JAV pripažintų naujai susikūrusias Europos valstybes, tarp jų ir Lietuvą. 1923 m. buvo atvykęs į Lietuvą, kur susitiko su Lietuvos prezidentu Aleksandru Stulginskiu ir pažadėjo tolesnę JAV paramą Lietuvai, jei Lietuvoje bus gerbiamos Lietuvos žydų teisės. 1935 m. dalyvavo tryliktame pasauliniame sionistų kongrese Karlsbade. 1940 m. išleido žydų humoro knygą Ha’Olam Ha’Tzavua. 1949 m. išleido knygą Here to Stay: A Collection of Jewish Short Stories. Mirė 1957 m. balandžio 29 d. Majamyje. Dėl savo žurnalistinės veiklos buvo išrinktas į įtakingiausių Čikagos XX a. žydų šimtuką. Sūnus William Kadison Komaiko buvo Kanados karo pilotas, žuvęs 1943 m. Antrajame pasauliniame kare.
Algimantas Bučinskas

Biografija

1991 m. baigė Kauno politechnikos institutą, inžinierius mechanikas.
UAB „Šamoto centras“ direktorius.
Tėvynės sąjungos Kazlų Rūdos skyriaus narys. 2003–2007 m. ir nuo 2011 m. Kazlų Rūdos savivaldybės tarybos narys. 
Marijampolės apskrities bokso federacijos valdybos narys; Kazlų Rūdos verslininkų klubo pirmininkas, Kazlų Rūdos bendruomenės valdybos narys. Sutuoktinė Lilija, vaikai Inga, Mantas.
Išbošetas

Išbošetas (hebr. „Gėdos vyras“) – vienas iš keturių Izraelio karaliaus Sauliaus sūnų. Metraščių knygose vadinamas Ešbaalu (hebr. „Baalo vyras“).
Gilbojos mūšyje su filistinais žuvus tėvui Sauliui ir kitiems trims jo sūnums, kariuomenės vado Abnero buvo vainikuotas karaliumi. Tada jam buvo 40 metų. Išbošetas valdė Izraelį dvejus metus, tuo pat metu, kaip Dovydas – Judėją. Šiuo laikotarpiu tarp šalių vyko karas.
Anot Biblijos, miegantį Išbošetą smūgiu į pilvą nužudė du kariuomenės vadai – Baana ir Rechabas, tikėjęsi už tai iš Dovydo atlygio. Užmušę nukirto galvą ir po visą naktį trukusios kelionės per Arabą atnešė Išbošeto galvą į Hebroną Dovydui. Šis, užuot jiems atlyginęs, įsakė nubausti Baaną ir Rechabą mirtimi. Po Išbošeto mirties Dovydas tapo vienvaldžiu Izraelio ir Judėjos karaliumi.
Orė (Švedija)

Sportas

Orėje tris kartus vyko Pasaulio kalnų slidinėjimo čempionatas.
Kazbėjai

Istorija

Kazbėjai – buvęs Vilniaus rajono rėžinis gatvinis kaimas, kurį 1628–1631 m. totorių kilmės didikas, Ašmenos žemės raštininkas Jonas Kirdiejus paminėjo atlikdamas Lietuvos totorių reviziją: „Netoli Vokės upės buvo kaimas Chazbejievičiai (Chazbiejewicze) – dabar Kazbėjai. Jo pavadinimas kilęs iš patronimo – totoriaus Chazbėjaus sūnų“.